סוזן לימן

סוזן לימן (באנגלית: Susan Leeman; 9 במאי 1930 - 20 בינואר 2026) הייתה אנדוקרינולוגית ופיזיולוגית אמריקאית ממוצא יהודי. היא נחשבה לאחת המייסדות של תחום הנוירואנדוקרינולוגיה עקב מחקרה על הפפטידים (Substance P (SP ו-Neurotensin. הייתה פרופסור במחלקה לפרמקולוגיה ותורת ריפוי ניסיונית ומנהלת המעבדה לנוירופפטידים במחלקה לפרמקולוגיה בבית הספר לרפואה באוניברסיטת בוסטון. בשנת 1991 היא הייתה לאישה הראשונה שנבחרה לאקדמיה הלאומית למדעים של ארצות הברית (National Academy of Sciences).

 קורות חיים 
סוזן לימן נולדה בשיקגו ב-9 במאי 1930 בשם סוזן אפשטיין. אביה היה יהודי, ומשפחתו היגרה מברית המועצות לניו יורק כאשר היה בן שבע. אמה למדה במכללה בתקופה שבה נשים מעטות למדו במוסדות להשכלה גבוהה, ואביה היה מטלורג. כאשר לימן הייתה בת שישה שבועות, עברה המשפחה לקולומבוס שבאוהיו, בעקבות העבודה של אביה, וכשהייתה בת 6, הודיעו לאביה שלא סביר שהוא ימשיך להתקדם בעבודתו כי הוא יהודי. האב החליט לקבל הצעת עבודה אחרת והמשפחה עברה לפנסילבניה. לימן סיפרה שמשפחתה חוותה אנטישמיות בעבודה ובבית הספר. כן, היא סיפרה שבתור ילדה היא בילתה זמן רב בגיוס כספי תרומות למען הקמת מדינת ישראל.

בשנת 1951 לימן קיבלה תואר ראשון (BA) ממכללת גאוצ'ר  בארצות הברית. בשנת 1954 קיבלה תואר שני (MA) ממכללת רדקליף ובשנת 1958 קיבלה דוקטורט מאותה המכללה.

כאשר הייתה באוניברסיטת הרווארד לצורך לימודיה, הכירה את קווין לימן, סטודנט לרפואה. הם התחתנו ונולדו להם שלושה ילדים. נישואיהם חוו קשיים, במיוחד סביב הצלחתה המקצועית של סוזן לעומת הקריירה האקדמית של קווין, ולבסוף הם התגרשו.

לימן נפטרה בארצות הברית ב-20 בינואר 2026.

 קריירה 
לאחר שהשלימה את לימודיה, לימן החלה בחיפוש אחר משרה קבועה. במשך שנה עבדה בהרווארד (1958-1959). לאחר מכן עזבה לאוניברסיטת ברנדייס לצורך פוסט-דוקטורט ושם היא נשארה 12 שנים. היא מעולם לא קיבלה משרת פקולטה מלאה ולכן חזרה לאוניברסיטת הרווארד ב-1972. לימן נשארה בהרווארד עד 1980, אז עזבה לאוניברסיטת מסצ'וסטס כדי להיות פרופסור לפיזיולוגיה בבית הספר לרפואה. בשנת 1992 לימן עזבה את מסצ'וסטס כדי לעזור להקים את המחלקה לפרמקולוגיה באוניברסיטת בוסטון, שם היא עבדה עד למותה, בתור פרופסור במחלקה לפרמקולוגיה ותורת ריפוי ניסיונית והמנהלת של המעבדה לנוירופפטידים בבית הספר לרפואה.

 מחקר 
המחקר של לימן התמקד בשני נוירופפטידים: Substance P ו-Neurotensin, אותם היא בודדה והגדירה במעבדה.

 Substance P 
Substance P התגלה ובודד כבר בשנת 1931 על ידי אולף פון אולר (Ulf von Euler) שזכה בפרס נובל על ההישג. Substance P נשאר כ"אבקה" לא מוגדרת כימית במשך ארבעים שנים עד שסוזן לימן הגדירה את המבנה שלו - 11 חומצות אמינו, ב-1971. Substance P נמצא בכמויות משמעותיות בעצב התועה ופעולותיו כוללות: הורדת לחץ דם, כיווץ תאי השריר, גירוי ייצור הרוק ותגובות דלקתיות ברקמות. הוא גם אחראי להעברת כאב דרך סיבי עצב מסוימים. לא ברור האם הוא יותר משריד אבולוציוני.

 Neurotensin 
Neurotensin מופרש מהתאים של המעי הדק בתגובה לשומן. הוא מווסת את הניעות, מרגיע את סוגר הוושט התחתון וחוסם את הגירוי שגורם להפרשת חומצה ופפסין על ידי העצב התועה.

 פרסים 
סוזן לימן זכתה בפרסים רבים. בשנת 1993 זכתה ב-FASEB Excellence in Science Award.

בנוסף, בשנת 2005 זכתה ב-The Committee on Women in Neuroscience’s Mika Salpeter Lifetime Achievement Award.

 הערות שוליים 

קטגוריה:פיזיולוגים אמריקאים
קטגוריה:פיזיולוגים יהודים
קטגוריה:מדעניות אמריקאיות
קטגוריה:מדענים אמריקאים
קטגוריה:מדעניות יהודיות אמריקאיות
קטגוריה:מדענים יהודים אמריקאים
קטגוריה:בוגרות מכללת גאוצ'ר
קטגוריה:בוגרי מכללת גאוצ'ר
קטגוריה:בוגרות מכללת רדקליף
קטגוריה:אנדוקרינולוגים יהודים אמריקאים
קטגוריה:יהודים חברי האקדמיה הלאומית למדעים של ארצות הברית
קטגוריה:סגל אוניברסיטת בוסטון
קטגוריה:אמריקאיות שנולדו ב-1930
קטגוריה:אמריקאים שנולדו ב-1930
קטגוריה:אמריקאיות שנפטרו ב-2026
קטגוריה:אמריקאים שנפטרו ב-2026